Javna ustanova Nacionalni park Plitvička jezera

ZAPISNIK

DVADESETSEDME (27.) E-SJEDNICE UPRAVNOG VIJEĆA JAVNE USTANOVE NACIONALNI PARK PLITVIČKA JEZERA 
održane 15. svibnja 2026. godine
Plitvička Jezera, svibanj 2026.

ZAPISNIK
dvadesetsedme (27.) e-sjednice Upravnog vijeća Javne ustanove
Nacionalni park Plitvička jezera
Predsjednik Upravnog vijeća Javne ustanove Nacionalni park Plitvička jezera Igor Kreitmeyer sazvao je dvadesetsedmu sjednicu Upravnog vijeća Javne ustanove Nacionalni park Plitvička jezera u elektroničkom obliku za dan 15. svibnja 2026. godine u 11:00 sati.
Obaviješteni članovi Upravnog vijeća Javne ustanove Nacionalni park Plitvička jezera koje je imenovao ministar gospodarstva i održivog razvoja Odlukom KLASA: 011-01/24-01/196; URBROJ: 517-14-1-21-2 od 14. ožujka 2024. i ministrica zaštite okoliša i zelene tranzicije Odlukom KLASA: 011-01/24-01/196; URBROJ: 517-09-2-25-6 od 13. ožujka 2025. su:
· Igor Kreitmeyer, predsjednik
· Josip Brozičević, član
· Ivan Lončar, član

· Ivana Sabljić, članica 
· Ana Maria Anušić Maračić, članica
Za sjednicu je predložen sljedeći:
DNEVNI RED
1. Prijedlog odluke o cijeni ulaznice i cijeni vođenja posjetitelja Nacionalnog parka „Plitvička jezera“ za 2027. godinu
2. Prijedlog odluke o davanju suglasnosti vršitelju dužnosti ravnatelja Javne ustanove Nacionalni park Plitvička jezera za sklapanje Kupoprodajnog ugovora-prodaja stana u Tolminu, Republika Slovenija

3. Prijedlog odluke o davanju suglasnosti vršitelju dužnosti ravnatelja Javne ustanove Nacionalni park Plitvička jezera za sklapanje ugovora o javnoj nabavi za predmet nabave: Radovi na dovršenju gradnje prezentacijskog centra Medvjeđak
4. Prijedlog odluke o davanju u zakup skladišnog prostora za obavljanje poljoprivredne djelatnosti u Udbini, Rebić 31

Predsjednik i članovi Upravnog vijeća Josip Brozičević, Ivan Lončar, Ivana Sabljić i Ana Maria Anušić Maračić u traženom roku dostavili su elektroničkim putem suglasnost na predloženi Dnevni red.
Predloženi Dnevni red usvojen je jednoglasno (sa 5 glasova „ZA“).

Upravno vijeće donijelo je (sa 5 glasova „ZA“):
· Odluku o cijeni ulaznice i cijeni vođenja posjetitelja Nacionalnog parka „Plitvička jezera“ za 2027. godinu
· Odluku o davanju suglasnosti vršitelju dužnosti ravnatelja Javne ustanove Nacionalni park Plitvička jezera za sklapanje Kupoprodajnog ugovora-prodaja stana u Tolminu, Republika Slovenija
· Odluku o davanju u zakup skladišnog prostora za obavljanje poljoprivredne djelatnosti u Udbini, Rebić 31

Upravno vijeće donijelo je (sa 4 glasa „ZA“ i 1 glas „PROTIV“):
· Odluku o davanju suglasnosti vršitelju dužnosti ravnatelja Javne ustanove Nacionalni park Plitvička jezera za sklapanje ugovora o javnoj nabavi za predmet nabave: Radovi na dovršenju gradnje prezentacijskog centra Medvjeđak
Suglasnosti Predsjednika i članova Upravnog vijeća pristigle elektroničkim putem sastavni su dio ovog Zapisnika.

U Plitvičkim Jezerima, 15. svibnja 2026.

                 Zapisnik sačinio                                                            Predsjednik Upravnog vijeća

       
Stipe Poljak, dipl.iur.




         Igor Kreitmeyer
DODATAK I.: komentar predsjednika Upravnog vijeća Igor Kreitmeyer
Suglasan sam s Dnevnim redom.

Za točku 1. glasam ZA i pohvaljujem vd. ravnatelja i djelatnike ustanove koji su sudjelovali u kreiranju cjenika na zadržavanju cijena na razini prijašnjih godina uz omogućavanje povoljnije cijene posjećivanja iza 15h u sezoni. U trenutku kad komunikacijske službe ocjene da treba neka se ova informacija i javno obznani.

Za točku 2. glasam ZA 

Za točku 3. glasam ZA uz napomenu da se nakon usmenog obrazloženja pri pokretanju ove nabave trebalo i detaljnije/pisano obrazložiti okolnosti koje su dovele do ovog ugovora. Razumljivo je da se propusti pri projektiranju dešavaju. Zbog potrebe okončanja ovog dugogodišnjeg projekta glasao sam ZA no molim da nam se dostavi pojašnjenje i u pisanom obliku.

Za točku 4. glasam ZA, uz napomenu da se u narednom vremenu najma promisli o potrebama da zadržavamo nekretnine koje nam funkcionalno ne trebaju (kao i pod točkom 2. današnjeg dnevnog reda) kako bi se u smislu gospodarenja nekretnina mogli fokusirati na one koje nam funkcionalno trebaju.

DODATAK 2.: komentar članice Upravnog vijeća Ana Maria Anušić Maračić

suglasna sam s predloženim dnevnim redom te glasam ” ZA” točke 1., 2. i 4. dnevnog reda.

Vezano uz točku 3. dnevnog reda – Prijedlog odluke o davanju suglasnosti vršitelju dužnosti ravnatelja Javne Ustanove Nacionalni park Plitvička jezera za sklapanje ugovora o javnoj nabavi za predmet nabave: Radovi na dovršenju gradnje prezentacijskog centra Medvjeđak – nisam suglasna te glasam “PROTIV” navedene točke.

Naime, na prethodnoj sjednici Upravnog vijeća izričito je navedeno kako je prije samog raspisivanja potrebno članovima Upravnog vijeća dostaviti detaljno obrazloženje razloga tako velikih promjena u cijeni, kao i jasan prikaz što je sve predmet i obuhvat navedene nabave. Unatoč tome, tražene informacije nisu dostavljene.

Ovakav način postupanja smatram u najmanju ruku nepoštovanjem prema članovima Upravnog vijeća, a dodatno se otvara i pitanje cjepkanja nabave, zbog čega ne mogu podržati navedeni prijedlog.

Ovim putem želim podsjetiti kako je na prethodnoj sjednici navedeno da se neće pokretati nabava novih brodova prije isporuke već plaćenih brodova. Kako je tada rečeno da se njihov dolazak očekuje početkom svibnja, smatram važnim izbjeći ponovno dovođenje Ustanove u sličnu situaciju.

Također, budući da sam već više puta kroz pitanja Radničkog vijeća na sjednicama Upravnog vijeća postavljala ista pitanja bez konkretnih odgovora i bez vidljivih pomaka po istima, ponovno tražim očitovanje vezano uz:

· zakonitost zapošljavanja i raspoređivanja radnika unutar ustanove,

· broj trenutno važećih odluka o preraspodjeli radnika na druga radna mjesta,

· način i kriterije temeljem kojih su pojedini radnici raspoređeni na ta radna mjesta,

· rokove trajanja navedenih odluka,

· broj preraspoređenih zaposlenika koji stvarno ispunjavaju uvjete za pojedina radna mjesta i zašto su to sezonski radnici,

· razloge zbog kojih se raspoređivanja provode bez internih natječaja, iako unutar ustanove postoje zaposlenici koji ispunjavaju propisane uvjete, dok su na pojedina radna mjesta raspoređene osobe koje iste uvjete ne ispunjavaju 

· zašto se neki radnici na tim odlukama vode već preko pet godina, vidljivo je da potreba postoji ali zašto se ne raspisuje natječaj 

Također molim informaciju u kojoj je fazi izrada nove sistematizacije radnih mjesta, kao i očitovanje vezano uz ranije najavljeni dodatak za zaposlenike JUNP Plitvička jezera, o kojem se govori još od prošle godine, bez konkretnih informacija o njegovoj provedbi.

Uz navedeno, molim i informaciju kada se planira raspisivanje natječaja za ravnatelja Ustanove, s obzirom na to da Ustanovom i dalje upravlja vršitelj dužnosti ravnatelja.

S obzirom na važnost svega navedenog, molim da ovaj mail u cijelosti uđe u zapisnik sjednice.

